Den 30. september 2003 afsagde Domstolen to domme vedrørende spørgsmålet om, hvorvidt det er foreneligt med reglerne for arbejdskraftens frie bevægelighed, at stillingerne som kaptajner og øverstestyrmænd er forbeholdt flagstatens statsborgere (sag C-47/02, Albert Anker, Klaas Ras, Albertus Snoek mod Forbundsrepublikken Tyskland og sag C-405/01, Colegio de Oficiales de la Marína Mercante Española mod Administración del Estado). Sag C-47/02 omhandlede tyske fartøjer beskæftiget med dybhavsfiskeri af beskedent omfang (Kleine Seeschifffahrt); sag C-405/01 omhandlede spanske handelsskibe.

Domstolen fastslog, at EF-traktatens artikel 39, stk. 4, skal fortolkes således, at den kun giver en medlemsstat ret til at forbeholde stillinger som kaptajn på mindre havgående skibe, der sejler under medlemsstatens flag, og stillinger som kaptajn og øverstestyrmand på handelsskibe, der sejler under dens flag, for sine egne statsborgere, såfremt de myndighedsbeføjelser, som er tildelt kaptajner og øverstestyrmænd på disse skibe, faktisk udøves regelmæssigt og ikke udgør en meget begrænset del af deres arbejde.

Domstolen henviser til sin retspraksis om fortolkningen af EF-traktatens artikel 39, stk. 4: Begrebet offentlig administration i EF-traktatens (artikel 39, stk. 4) forstand (hvorefter arbejdskraftens frie bevægelighed ikke gælder for ansættelser i den offentlige administration) vedrører de stillinger, der indebærer en direkte eller indirekte deltagelse i udøvelsen af offentlig myndighed og i de funktioner, som skal sikre statens eller andre offentlige enheders almene interesser, og som således forudsætter, at de ansatte i disse stillinger har et særligt solidaritetsforhold til staten, og at der foreligger de gensidige rettigheder og forpligtelser, som er grundlaget for tilhørsforholdet som statsborger.

Den omstændighed, at kaptajner er ansat af private fysiske eller juridiske personer, betyder ikke i sig selv, at EF-traktatens artikel 39, stk. 4, ikke finder anvendelse, da det står fast, at de for at udføre de offentlige opgaver, som de er blevet tillagt, handler i egenskab af repræsentanter for statsmagten, i flagstatens almene interessers tjeneste.

Den omstændighed, at der i national lovgivning er knyttet udøvelse af offentlig myndighed til de pågældende stillinger, kan imidlertid ikke i sig selv begrunde, at undtagelsen fra arbejdskraftens frie bevægelighed i EF-traktatens artikel 39, stk. 4, bringes i anvendelse. Beføjelserne skal herudover faktisk udøves regelmæssigt og må ikke udgøre en meget begrænset del af arbejdet for den, der er ansat i stillingen.

Domstolen fastslog desuden, at statsborgerskab som en betingelse ikke kan retfærdiggøres af EF-traktatens artikel 39, stk. 3: I den henseende er det tilstrækkeligt at henvise til, at medlemsstaternes adgang til at begrænse den frie bevægelighed for personer af hensyn til den offentlige orden, den offentlige sikkerhed og den offentlige sundhed ikke har til formål at undtage erhvervssektorer såsom fiskerisektoren eller erhverv såsom erhvervet som kaptajn på fiskerfartøjer fra anvendelsesområdet for dette princip, for så vidt angår adgangen til beskæftigelse, men skal gøre det muligt for medlemsstaterne at nægte personer adgang til eller ophold på deres territorium, såfremt disses adgang eller ophold dér i sig selv udgør en fare for den offentlige orden, den offentlige sikkerhed eller den offentlige sundhed.

Med hensyn til de ærede medlemmers skriftlige forespørgsel E-1022/02 gør Kommissionen opmærksom på, at EF-traktatens artikel 39, stk. 4, ikke forpligter medlemsstaterne til at begrænse bestemte stillinger til deres egen statsborgere, men artiklen gør det muligt, hvis betingelserne er opfyldt. Derfor kan medlemsstaternes regler føre til forskelle i anvendelse på visse områder.

Med hensyn til spørgsmål 5 i skriftlig forespørgsel E-1022/02 gør Kommissionen opmærksom på, at den er bekendt med, at der i flere af medlemsstaterne er stor mangel på kaptajner. Kommissionen er sikker på, at denne situation på grundlag af Domstolens dom vil blive forbedret gennem grænseoverskridende mobilitet.

Med hensyn til Maria Martens' (m.fl.) skriftlige forespørgsel E-2069/01 skal Kommissionen påpege, at der for nyligt er blevet gjort opmærksom på et nyt eventuelt problem i forbindelse med anerkendelse af eksamensbeviser for kaptajner. På grundlag af yderligere oplysninger, som Kommissionen har bedt om, vil den vurdere denne problemstilling. Hvis de ærede medlemmer har yderligere oplysninger om dette aspekt, opfordres de til at indsende disse til Kommissionen.